Ruki Kondaj

**Ruki Kondaj** është një shkencëtare dhe veprimtare shqiptare në diasporë, e njohur për kontributin e saj në fushën e shëndetësisë, farmaceutikës dhe promovimit të trashëgimisë kulturore shqiptare në Kanada.

## Jeta 
Dr. Ruki Kondaj Dr.Sc., MSc, RA është me kombësi shqiptare. Ka lindur në Vlorë, Shqipëri, ku ka përfunduar arsimin e mesëm dhe të lartë. Ajo mban titullin Ambasadore Kombi dhe është Presidente Nderi e Shoqatës së Bashkësisë Shqiptaro-Kanadeze (SHBSHK), si dhe Kryetare e Grupit të Trashëgimisë pranë kësaj shoqate.

Gjatë viteve 2010–2015 ka shërbyer si Presidente e SHBSHK. Që nga viti 2017 e në vazhdim është Zëvendëspresidente e Këshillit të Europës Qendrore dhe Lindore në Kanada (Central and Eastern European Council in Canada – CEEC).

## Arsimi dhe formimi profesional 
Dr. Kondaj mban gradën shkencore Doktor i Shkencave (Dr.Sc.) në shkencat farmaceutike nga Universiteti i Tiranës. Ajo ka përfunduar gjithashtu një Master Ndërkombëtar (MIHMEP) në Politika, Menaxhim dhe Ekonomi Shëndetësore në Universitetin Bocconi, Milano, Itali.

Në Kanada, ajo ka ndjekur dhe përfunduar studime për Çështjet Rregullatore të Farmaceutikës në Institutin e Teknologjisë Farmaceutike në Toronto, duke u diplomuar me vlerësimin "Distinction".

## Përvoja profesionale 
Në vitet e fundit, Dr. Ruki Kondaj ka ushtruar disa role profesionale në Kanada, përfshirë:

* Këshilltare Publike pranë Ministrisë së Shëndetësisë së Ontarios, në bashkëpunim me Kolegjin e Dietologjisë
* Konsulente për çështje të lidhura me krizën siriane
* Menaxhere projektesh në sektorin e shëndetësisë

Ajo është autore e një numri të konsiderueshëm publikimesh, përfshirë libra dhe artikuj shkencorë në fushën e shëndetësisë dhe farmaceutikës. Gjithashtu, është anëtare e disa shoqatave profesionale dhe bordeve shkencore.

## Kontributi në diasporë dhe trashëgimi kulturore 
Dr. Kondaj është iniciatore, drejtuese dhe lobuese kryesore e nismës për shpalljen e Muajit të Trashëgimisë Shqiptare në Ontario, Kanada. Kjo nismë u miratua si ligj në Parlamentin e Ontarios më 5 dhjetor 2016 dhe mori miratimin e Përfaqësuesit të Mbretëreshës më 8 dhjetor 2016, duke shpallur muajin nëntor si Muaji i Trashëgimisë Shqiptare në Ontario.

Ajo e ka vijuar këtë proces edhe në nivel federal, ku më 1 nëntor 2023 u prezantua zyrtarisht në Parlamentin e Kanadasë propozimi për njohjen e Muajit të Trashëgimisë Shqiptare.

Misioni i saj i deklaruar është promovimi i vlerave kombëtare shqiptare në Kanada dhe në diasporë.

## Vlerësime dhe tituj 
Për kontributin e saj në komunitetin shqiptar, në shoqërinë kanadeze dhe ndaj Shqipërisë, Dr. Ruki Kondaj është nderuar me disa çmime dhe tituj:

* Në nëntor 2012, është dekoruar nga Guvernatori i Përgjithshëm i Kanadasë me Medaljen Diamant të Kurorës Mbretërore – “Queen Elizabeth II Diamond Jubilee Award”, në kuadër të 60-vjetorit të mbretërimit të Mbretëreshës Elizabeth II dhe 100-vjetorit të Pavarësisë së Shqipërisë.
* Në nëntor 2016, gjatë Samitit të Parë të Diasporës në Shqipëri, u nderua me Trofeun “Shqiponja e Artë”.
* Në mars 2019, gjatë Samitit të Dytë të Diasporës, u nderua me titullin “Ambasadore Kombi”.

## Burime 
* Gazeta Dielli – "Dr. Ruki Kondaj, lidhja me arbëreshët, një frymëzim për mua"
* Diaspora Shqiptare – "Kanada: Propozohet ligji për shpalljen e nëntorit Muaji i Trashëgimisë Shqiptare" (arkivuar më 20 mars 2024 në Wayback Machine)
* Bota Sot – "Shoqata Kulturore Atdhetare ‘Labëria – Nderi i Kombit’ i jep titullin Personalitet i Shquar i Labërisë Dr. Ruki Kondaj"
* albcan.ca – Historia e komunitetit shqiptar në Kanada
* Top Channel – Intervistë me Ruki Kondaj
* TV Klan – "Ruki Kondaj, zëri i shqiptarëve në diasporë"